季共置酒酒間出龍眠數馬以示坐客最後出起雲妙甚爲賦長句
作者：周紫芝
朝代：宋

paragraphs: 君侯酌客黄金杯，六龍下食慈明催。
醉開畫苑出天馬，遠自大宛西極來。
起雲礧碨最後出，真龍八尺高崔嵬。
青天欲雨雨未作，怒雲潑墨烏成堆。
長鳴自怪兩耳立，路轉欲從雙鐙回。
王良造父眼未識，驊騮驌驦天與才。
朝從燕代暮南粤，萬里一息何遼哉。
公今此畫何處得，外家中郎李公客。
人間英物有護持，世上丹青少顔色。
雙花蜀錦青絲囊，還公此畫公須藏。
天寒夜半黑風起，邂逅恐逐飛雲翔。